<classify> RAIS John Magufuli ametaka Wizara ya Ujenzi, Mawasiliano na Uchukuzi ihakikishe kuwa mkandarasi anayejenga daraja la Mto Sibiti na barabara inayounganisha mkoa wa Singida na Simiyu, anafanya kazi usiku na mchana ili aweze kumaliza kwa wakati. Aidha, ametaka ujenzi wa daraja hilo kukamilika ifikapo Machi mwakani ili wananchi waweze kuanza kunufaika na matunda ya kodi zao.Akizungumza wakati wa uwekaji wa jiwe la msingi katika daraja hilo la Sibiti, Rais Magufuli alisema kuwa usimamizi mbovu, ulichangia kukwama kwa ujenzi wa daraja na hivyo kusababisha wananchi wa maeneo hayo kushindwa kuimarisha uchumi wao. Rais Magufuli alisema, Waziri Ujenzi, Uchukuzi na Mawasiliano, I saac Kamwelwe naomba mjipange, nimeshangaa ulipoanza kuongea mambo ya mkandarasi, nikajiuliza na wewe umeanza kula hela, tutafukuzana hapahapa.Malori mawili ndiyo yatajaza vifusi hapa, contractor mkandarasi gani huyu, yaani ametoka China na malori mawili tu, mkiona hafai mfukuzeni, alisema Rais Magufuli na kuongeza: Waziri, Katibu Mkuu, Tanroads, ninataka daraja hili likamilike, nimekuja kuweka jiwe la msingi, nataka nikipita tena nipite juu ya daraja. Mkiona hafai fukuzeni, muache kuchezea fedha za watu. Alimtaka mkandarasi kuacha kutoa sababu kuhusu uchelewaji wa mradi huo, kwa kuwa wananchi hawataki kusikia sababu, bali wanataka ujenzi wa daraja hilo ukamilike.Aliongeza Serikali ya Awamu ya Tano haipo tayari kuwafumbia macho wakandarasi wazembe, wanaokwamisha shughuli za utendaji wake kwa wananchi wake wanyonge. Rais Magufuli alieleza kuwa mpaka sasa Serikali imemlipa mkandarasi huyo kutoka China Sh bilioni 18, lakini pia hakubaliani na mkandarasi huyo ambaye amekuwa akisingizia kuwa maeneo hayo ni sumbufu kipindi cha mvua na hivyo kumpotezea muda kutokana na jiografia ya eneo hilo. Katika hatua nyingine, Rais Magufuli alisema kuwa ujenzi wa daraja la mto Sibiti ulioanza tangu mwaka 2013 utakuwa wa kwanza kuufuatilia.Mkandarasi huu ujenzi kwangu ni namba moja kuufuatilia, nitakuwa napiga simu mara kwa mara kujua utekelezwaji wake. Nataka mwezi wa tatu mwaka kesho huu ujenzi uwe umekamilika, alisema. Akataka viongozi wachape kazi. Katika hatua nyingine, Rais Magufuli amewataka viongozi wa serikali wasikatishwe tamaa na watu wanaowachongea kwake. Watendaji wangu hawa ndani ya serikali wengi wanajitahidi sana, wanafanya kazi nzuri sana. Lakini muda mwingine wanachongewa na wanasiasa.Hili nililiona kule Serengeti, mbunge mmoja wa chama fulani anazungumza kwa mishipa imesimama kabisa kumchongea mtu fulani bila hata kumuogopa Mungu. Anamchongea mtu ambaye anachapa kazi sana. Kwa hiyo wachapakazi hawa ndani ya Serikali saa nyingine wanachongewa. Labda anataka apeleke mradi wa maji mahali fulani mwanasiasa mwingine anataka upelekwe mahali fulani, mradi umepangwa mahali fulani anangangania kwenda mahali fulani. ... Watendaji niliowateua na watendaji wote ndani ya serikali na nyinyi wananchi pamoja na madiwani na wabunge twendeni pamoja kwa sababu nyumba tunayoijenga ni moja, nia yetu ni moja,alisema Rais Magufuli na kuwaomba viongozi wa dini nchini waendelee kuliombea taifa amani. Imeandaliwa na Alfred Lasteck na Shushu Joel, Simiyu.  <topic>: kitaifa 